V. Tomanová, ministerka práce, sociálnych vecí a rodiny SR: (2007-02-08):
Vážený pán predsedajúci, vážené dámy poslankyne, vážení páni poslanci, pripomeniem, že zákonom č. 664/2006, ktorým sa menil a dopĺňal zákon č. 453/2003 o orgánoch štátnej správy v oblasti zamestnanosti, sociálnych vecí a rodiny a zákon č. 312/2001 o štátnej službe, o zmene a doplnení niektorých zákonov, samozrejme, v znení neskorších predpisov, sa funkcie riaditeľov úradov práce, sociálnych vecí a rodiny stali funkciami politickými. Na návrh ministerky práce, sociálnych vecí a rodiny týchto riaditeľov vymenúva vláda Slovenskej republiky. Podmienkou na vymenovanie riaditeľov ako štátnych zamestnancov na uvedenú funkciu je splnenie ustanovení § 14 zákona č. 312/2001 o štátnej službe. Aké sú podmienky prijatia do štátnej služby podľa tohto zákona? Mimochodom, podľa zákona, ktorý vytvorila predchádzajúca vládna koalícia a ktorý novelizovala vyše dvadsaťkrát, aby ho napokon dostala do podoby ementálu, vymenovanie riaditeľov úradov práce, sociálnych vecí a rodiny bolo v súlade s právnou úpravou, ktorá vyšla z dielne predchádzajúcej vlády. Podmienkou vstupu do štátnej služby sú vek minimálne 18 rokov, spôsobilosť na právne úkony v plnom rozsahu, bezúhonnosť, zdravotná spôsobilosť na vykonávanie štátnej služby, trvalý pobyt na území Slovenskej republiky, ovládanie štátneho jazyka, kvalifikačné predpoklady, ktoré sú podľa zákona vysokoškolské vzdelanie II. stupňa. Všetky uvedené podmienky zákona novovymenovaní riaditelia spĺňali. Na doplnenie však považujem za potrebné uviesť, že riaditelia vymenovaní do 31. 12. 2006 prešli výberovými konaniami. Tieto výberové konania však boli terčom kritiky nielen verejnosti, ale aj samotných zamestnancov štátnej správy, pretože zloženie výberových komisií a predurčenie víťaza výberového konania bolo objednávkou dohôd politických strán. Celý tento proces zaťažoval výkon štátnej správy a odoberal personálne a finančné zdroje na plnenie tých úloh, ktoré spoločnosť a občan očakávali. Riešenie politických nominácií ukázalo spôsob, že ak niečo ako politické deklarujeme, tak nech ním bude pokryté a neskrývame sa za tzv. pseudovýberové konania s vopred vybraným víťazom. Určite pán exminister práce, sociálnych vecí a rodiny, pán exgenerálny riaditeľ úradu práce, sociálnych vecí a rodiny, pani exvedúca služobného úradu práce, sociálnych vecí a rodiny, ako aj riaditeľka osobného úradu, bývalá, vedia o čom hovorím, keďže bez ich súhlasu nebol vybraný žiadny víťaz výberového konania. A tak sa stali víťazmi výberových konaní predchádzajúci riaditelia úradov práce, sociálnych vecí a rodiny, ktorí veľmi seriózne a čestne boli nahradení politickými nominantmi. Okresné úrady boli vtedy rozdeľované podľa dohôd medzi politickými stranami, výberové konania boli degradované na komparz pre budúcich a pre určených víťazov. Odborná úroveň riaditeľov úradov práce – aká je? Vláda Slovenskej republiky odvolala 42 riaditeľov úradov práce a menovala nových 42 z celkového počtu 46 riaditeľov. 4 riaditelia ostali na svojich miestach. Sú to riaditelia Úradov práce, sociálnych vecí a rodiny v Leviciach, Starej Ľubovni, Humennom a v Spišskej Novej Vsi. Áno, vymenovali sme aj riaditeľa Úradu práce, sociálnych vecí a rodiny v Piešťanoch, do ktorého sa s obľubou pustili a, púšťate aj vy, a pustili aj médiá. Na jednej strane sa síce deklaruje dať šancu mladým, na druhej strane sa kritizuje, že riaditeľom je mladý človek, ktorý má vzdelanie, prax, ambície, jazykové znalosti, ale aj chuť popasovať sa s problémami. Má vlastný názor, víziu a dostal šancu. Predchádzajúca vláda vymenovala do funkcie riaditeľa Úradu práce, sociálnych vecí a rodiny pána Ing. Ladislava Kollára v Leviciach. Bol v takom istom veku, ako je pán Ing. Valentovič, bol vo veku, teda aj je doteraz, musím povedať, riaditeľom úradu práce a ponechali sme ho v tejto funkcii. Ukázal sa ako zdatný, ambiciózny. Nevidíme dôvod ho meniť. Môžem hovoriť ďalej o iných riaditeľoch. Napríklad spomeniem bývalého riaditeľa úradu práce, člena DS v Prešove, ktorý je postavený mimo činnej štátnej služby, väzobne stíhaný úradom boja proti korupcii, čaká na súd. Aké boli jeho odborné znalosti? Aké boli jeho predpoklady? Môžem hovoriť o ďalšom riaditeľovi úradu práce, bývalom riaditeľovi úradu práce v Topoľčanoch. Taktiež postavený mimo činnej služby pre podozrenie zo spáchania trestného činu zneužívania právomocí verejného činiteľa a porušovania zákona o štátnej službe. Za necelé tri roky vymenil cca 2/3 personálu, protizákonne vyhodil z úradu ľudí, ktorí súdnou cestou dokázali jeho protizákonné konanie. Pocítili teda veľkosť objektívnych výberových konaní a vybratého víťaza výberového konania. Musím spomenúť, alebo, nedá mi nespomenúť milióny korún vynaložených na nezmyselné rekonštrukcie, nákupy a tieto sú dôkazom takého arogantného groteskného prístupu obchodníkov z minulej vládnej koalície. Mohla by som spomenúť, prečo sa stal Úradom práce, sociálnych vecí a rodiny úrad práce, ktorý je v Banskej Štiavnici, ktorý bol dovtedy iba detašovaným pracoviskom. A je to množstvo ďalších vecí, o ktorých by som mohla hovoriť. Žilinu, riaditeľa, ktorý sa neunúval ani po 9 mesiacoch po výsledkoch výberového konania vymenovať do funkcie vedúcu osobného úradu, pretože sa mu víťazka výberového konania nehodila. Čiže v určitých prípadoch je možné konštatovať, že sa politické strany požierali a ich nominanti požierali medzi sebou. Ako odborne riadili bývalí starí riaditelia v Michalovciach, v Lučenci, v Galante, keď ich podriadení vymysleli popri nich systém na vlastné obohacovanie sa, okrádanie štátu o státisíce korún? Vážené dámy, vážení páni, zo súčasných riaditeľov sú riaditeľkami tri riaditeľky pôvodným povolaním učiteľky – Nové Zámky, Dunajská Streda, Námestovo. Pred svojím menovaním do funkcie riaditeliek absolvovali stáž na Ústredí práce, sociálnych vecí a rodiny. Prešli všetkými odbornými úsekmi zamestnanosti sociálnych vecí a rodiny, kontrolou i osobného úradu. Prevažná väčšina riaditeľov sú zamestnanci, ktorí na úradoch pracovali, a to od pozícií samostatných radcov, po hlavných radcov, dlhé roky. Veľká časť z nich boli predchádzajúcou vládou odvolaní riaditelia úradov práce. Do funkcií riaditeľov však nastúpili za predchádzajúcej vlády aj riaditelia v Žiline pán Ing. Igor Braniša, vedúci úradu poistného, v Čadci pán Peter Špita a podobní. Mohla by som menovať ďalších. Ale spomeňme ešte systém vzdelávania rekvalifikácií, ktorý poznáte už aj z televízie z TA3. Bývalý námestník Ústredia práce, sociálnych vecí a rodiny – milióny pre jeho firmu. Odbornosť verzus etika. Vážené dámy poslankyne a páni poslanci, spochybňovať odbornú a kvalifikačnú úroveň súčasných riaditeľov je možné len porovnaním a nastavením štandardu. Vy ste ho nastavili v predchádzajúcom období a vy ste nastavili pravidlá zákona o štátnej službe. My si ctíme zákon. O ľuďoch, ktorí dostali dôveru a šancu pracovať v tomto rezorte, hovorme teda vtedy, keď za nich budú hovoriť výsledky. Žiaľ, za veľa vašich riaditeľov hovorí aj niečo iné. Sú to policajné štatistiky, chátrajúce budovy, vyhodené investície, súdne spory pre neplatnosť o skončení pracovnoprávnych vzťahov, netransparentné verejné obstarávanie a podobne. Systém, ktorý sa odďaľoval občanovi, bujnel byrokraciou, šíril aroganciu moci, bral ľuďom dôveru v prácu úradníka v rezorte práce, sociálnych vecí, týmto krokom sme sa snažili odstrániť. Ďakujem, skončila som.